作者:王維
標題:哭祖六自虛
內容:否極嘗聞泰，嗟君獨不然。憫兇才稚齒，羸疾主中年。餘力文章秀，生知禮樂全。翰留天帳覽，詞入帝宮傳。國訝終軍少，人知賈誼賢。公卿盡虛左，朋識共推先。不恨依窮轍，終期濟巨川。才雄望羔雁，壽促背貂蟬。福善聞前錄，殲良昧上玄。何辜鎩鸞翮，底事碎龍泉。鵩起長沙賦，麟終曲阜編。域中君道廣，海內我情偏。乍失疑猶見，沉思悟絕緣。生前不忍別，死後向誰宣。為此情難盡，彌令憶更纏。本家清渭曲，歸葬舊塋邊。永去長安道，徒聞京兆阡。旌車出郊甸，鄉國隱雲天。定作無期別，寧同舊日旋。候門家屬苦，行路國人憐。送客哀難進，征途泥複前。贈言為輓曲，奠席是離筵。念昔同攜手，風期不暫捐。南山俱隱逸，東洛類神仙。未省音容間，那堪生死遷。花時金穀飲，月夜竹林眠。滿地傳都賦，傾朝看藥船。群公鹹屬目，微物敢齊肩。謬合同人旨，而將玉樹連。不期先掛劍，長恐後施鞭。為善吾無矣，知音子絕焉。琴聲縱不沒，終亦繼悲弦。